賦括蒼郡齋
作者：姜特立
朝代：宋

paragraphs: 括蒼雲水窟，刺史神仙宅。
窈窕九折通，髣髴三山隔。
千峯鬰崔嵬，一派繞清激。
境浄不可唾，崖傾誰敢迫。
崇桃炫春紅，積李縞夜白。
樵唱遞往來，漁舠時出沒。
閒招鸞鳳侶，間訪煙霞客。
替玉肌花貌，有水光山色。
使君玩世士，愛奇忘寢食。
不憂橐無金，自喜足有力。
欲具航海舟，從公登山屐。
早晚歸去來，飄然謝朝幘。